เซี่ยงไฮ้คอมโพสิตปิดลบ 0.61 จุด ขณะนลท.ยังวิตกศก.จีน
เซี่ยงไฮ้คอมโพสิตปิดลบ 0.61 จุด ขณะนลท.ยังวิตกศก.จีน
19 พ.ค. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ขยับลงเล็กน้อย โดยดัชนีเซี่ยงไฮ้คอมโพสิตขยับลง 0.61 จุด หรือ 0.02% ปิดที่ 2,806.91 จุด โดยหุ้นกลุ่มเทคโนโลยีและสื่อสารปรับตัวขึ้น แต่ภาวะการซื้อขายถูกกดดันจากความไม่เชื่อมั่นของนักลงทุนเกี่ยวกับแนวโน้มเศรษฐกิจจีน
มูดี้ส์ อินเวสเตอร์ เซอร์วิส คาดการณ์ว่า เศรษฐกิจจีนจะชะลอตัวลงสู่ระดับประมาณ 6.3% ในปี 2559 จาก 6.9% ในปี 2558 อันเนื่องมาจากแนวทางการดำเนินนโยบายของทางการจีน
โมดาวี โบกิล รองประธานและนักวิเคราะห์อาวุโสของมูดี้ส์ กล่าวว่า ความวิตกกังวลที่ว่าจีนจะเผชิญภาวะฮาร์ดแลนดิ้งนั้นปรับตัวลดลงในระยะนี้ เนื่องจากข้อมูลเศรษฐกิจในช่วงไม่กี่เดือนมานี้สะท้อนว่าเศรษฐกิจจีนเริ่มมีเสถียรภาพ อย่างไรก็ตาม ความมุ่งหมายของรัฐบาลที่จะบรรลุเป้าหมายการเติบโตทางเศรษฐกิจอย่างเฉพาะเจาะจงนั้น อาจส่งผลกระทบต่อคุณภาพของการขยายตัว
ทั้งนี้ มูดี้ส์ระบุว่า การเติบโตของเศรษฐกิจจีนยังคงจะได้รับปัจจัยหนุนจากการกู้ยืมที่เพิ่มขึ้น ซึ่งในท้ายที่สุดแล้วกลับจะกลายเป็นการเพิ่มความเสี่ยงระยะยาว โดยเฉพาะในระบบธนาคาร
                